Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 1 Pv 84/12/4404	Nové Zámky, 14.2.2012
EEČ : 2-33-6-2012

U Z N E S E N I E

Trestná vec:	obvinený XXXXX  
Prečin:	neoprávnené používanie cudzieho motorového vozidla podľa § 217 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Nové Zámky
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
Dňa 04.11.2010  uzatvoril  v Nových Zámkoch  s poškodeným XXXXX, narodeným  XXXXX, trvale bytom XXXXX, XXXXX,  zmluvu o budúcej zmluve,  predmetom ktorej bola budúca kúpa osobného motorového vozidla značky Škoda Felicia Combi, evidenčného čísla XXXXX, rok výroby 1997, v dohodnutej kúpnej cene 3.600,00 €,   vozidlo prevzal  do užívania, súčasne sa  zaviazal  podľa zmluvy  ho  splácať mesačnými splátkami vo výške 100,00 €,  uhradil však len prvé dve splátky, napriek tomu vozidlo naďalej používal  a na výzvu poškodeného  zo dňa 30.03.2011,  aby vozidlo  vydal,  reagoval až dňa 18.04.2011, kedy mu vozidlo vrátil, avšak kľúče od vozidla  vydal až   dňa 16.11.2011.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
          Uznesením povereného príslušníka Obvodného oddelenia Policajného zboru XXXXX spisovej  značky  ORP-23/NZ-NZ-2012 zo dňa 26.01.2012,   bolo podľa § 199 odsek 1  Trestného poriadku začaté trestné stíhanie a súčasne podľa § 206 odsek 1  Trestného poriadku vznesené obvinenie XXXXX, pre prečin neoprávneného používania cudzieho motorového vozidla podľa § 217 odsek 1 Trestného zákona,  spáchaného na tom skutkovom základe, že dňa 04.11.2010  uzatvoril  v Nových Zámkoch  s poškodeným XXXXX, narodeným  XXXXX, trvale bytom XXXXX, XXXXX, zmluvu o budúcej zmluve,  predmetom ktorej bola budúca kúpa osobného motorového vozidla značky Škoda Felicia Combi, evidenčného čísla XXXXX, rok výroby 1997, v dohodnutej kúpnej cene 3.600,00 €,  vozidlo prevzal  do užívania, súčasne sa  zaviazal  podľa zmluvy  ho  splácať mesačnými splátkami vo výške 100,00 €,  uhradil však len prvé dve splátky, napriek tomu vozidlo naďalej používal  a na výzvu poškodeného  zo dňa 30.03.2011,  aby vozidlo  vydal,  reagoval až dňa 18.04.2011, kedy mu vozidlo vrátil, avšak kľúče od vozidla  vydal až   dňa 16.11.2011.
        Obvinený sa ku skutku, kladenému mu za vinu v prípravnom konaní v plnom rozsahu priznal. Vo svojej výpovedi pred povereným  príslušníkom PZ opísal okolnosti a spôsob jeho spáchania zhodne so zisteným skutkovým stavom a dodal, že  mu je to ľúto,  nemal dostatok peňažných prostriedkov na úhradu dohodnutých splátok za vozidlo, napriek tomu toto naďalej používal,  je pravdou, že ani na výzvu poškodeného zo dňa 30.03.2011, aby vozidlo vrátil, nereagoval a urobil tak až dňa 18.04.2011.  Kľúče od vozidla si však ponechal a vydal ich až dňa 16.11.2011.  Ďalej uviedol, že sa zachoval zbabelo a je ochotný niesť následky za svoje konanie.
        Spáchanie prečinu je obvinenému preukázané okrem  vlastného priznania aj výpoveďou poškodeného XXXXX, ktorý sa  k trestnému stíhaniu pripája, nárok na náhradu škody si však v trestnom konaní neuplatňuje. 
         Z listinných dôkazov poukazujem na zmluvu o budúcej zmluve,  na odborné vyjadrenie spoločnosti XXXXX  z ktorého vyplýva, že hodnota  predmetného vozidla  bola  v inkriminovanom čase 700,00 €, ako i iné listinné dôkazy.
         Podľa § 216 odsek 1 Trestného poriadku  v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov,  môže prokurátor so súhlasom obvineného po vznesení obvinenia  do podania obžaloby na návrh policajta, alebo aj bez návrhu podmienečne zastaviť trestné stíhanie, ak
         a/ vyhlási, že spáchal  skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo  vykonané slobodne, vážne a zrozumiteľne,
         b/ nahradil škodu, ak bola činom spôsobená,  alebo s poškodeným o jej náhrade uzavrel dohodu alebo urobil  iné potrebné opatrenia na jej náhradu,  a 
         c/ vzhľadom na osobu obvineného, s prihliadnutím na jeho doterajší život a na okolnosti prípadu, možno takéto rozhodnutie  považovať za dostačujúce.
         Pri prečine neoprávneného   používania   cudzieho  motorového vozidla podľa § 217 odsek 1 Trestného zákona je trestná sadzba až na dva roky trestu odňatia slobody.
         Obvinený vyhlásil, že spáchal skutok, pre ktorý mu bolo vznesené obvinenie, a nie je dôvod pochybovať o tom, že jeho vyhlásenie bolo vykonané slobodne, vážne a zrozumiteľne. S podmienečným  zastavením jeho trestného stíhania súhlasí.  V mieste trvalého bydliska nie sú o ňom poznatky, bližšie charakterizujúce jeho povahu, dosiaľ súdne trestaný nebol, nemá záznam ani v evidencii priestupkov.
         Je teda možné konštatovať, že v danom prípade boli splnené všetky zákonné podmienky pre rozhodnutie o podmienečnom zastavení trestného stíhania. Ak bude obvinený  v priebehu skúšobnej doby viesť riadny  život,  prokurátor rozhodne, že sa obvinený osvedčil. Inak rozhodne,  a to aj  počas  skúšobnej doby, že sa v trestnom stíhanie pokračuje. O osvedčení alebo o pokračovaní  v trestnom stíhaní  vydá uznesenie.
         S poukazom na uvedené odôvodnenie som rozhodla tak, ako je to opísané vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní od oznámenia uznesenia prostredníctvom tunajšej okresnej prokuratúry Krajskej prokuratúre Nitra. Sťažnosť má odkladný účinok.

JUDr. Zuzana Žibritová
prokurátorka